## ***Zmluva o poskytovaní právnych služieb***

uzatvorená podľa zákona č. 586/2003 Z.z. o advokácii a o zmene a doplnení zákona č. 455/1991 Zb. o živnostenskom podnikaní v znení neskorších predpisov

medzi:

# Mgr. Peter Németh

so sídlom Hubová 36, 931 01 Šamorín

prevádzka kancelárie: Veterná 43, 931 01 Šamorín

IČO: 42 157 510, DIČ: 1078751421

č. preukazu SAK: 4596

bankové spojenie: SLSP, a.s., filiálka Šamorín

 č.ú.: : SK82 0900 0000 00**01 9296 4604**

tel.: +421907 135 929

email: peter.nemeth@aknemeth.sk

/ ďalej len ,,advokát´´ /

A

# Obec Zlaté Klasy

so sídlom 930 39 Zlaté Klasy 550

IČO: 00 305 839

DIČ: 2021169018

bankové spojenie: VUB a.s., Šamorín

 č.ú.:SK44 0200 0000 0009 2282 9122

tel.: +421911 457 391

email: marek.rigo@obec.zlateklasy.sk

zastúpená starostom obce: Marek Rigó

/ ďalej len ,, klient´´ /

**Čl. I.**

**Predmet zmluvy**

* 1. Predmetom tejto zmluvy je poskytovanie právnych služieb advokátom klientovi podľa § 1 ods. 2 vyhlášky MS SR č. 655/2004 Z.z. o odmenách a náhradách advokátov za poskytovanie právnych služieb v znení neskorších predpisov (ďalej aj ako ,,vyhláška“) a zákona č. 586/2003 Z.z. o advokácii v znení neskorších predpisov (ďalej aj ako ,,zákon“). Poskytovanie právnych služieb podľa bodu 1.1 tejto Zmluvy bude spočívať vo vykonávaní právnej pomoci :

a) zastupovania klienta a právneho poradenstva v oblasti : samosprávy, preneseného výkonu štátnej správy, Občianskeho práva, Pracovného práva, Správneho práva a ďalších oblastí právneho poriadku Slovenskej republiky súvisiacich s výkonom samosprávy obce / klienta.

* 1. Na tento účel udelí klient advokátovi plnú moc na všetky úkony súvisiace s touto právnou vecou.
	2. Právnymi úkonmi advokáta podľa bodu 1.1 sa rozumie najmä príprava a podávanie písomných podaní na príslušné orgány, tretím osobám a iné štátne orgány, zastupovanie pred štátnymi orgánmi, orgánmi verejnej správy, súdom, tretími osobami, odvolacím orgánom, podávanie opravných prostriedkov, mimoriadnych opravných prostriedkov, prijímanie, doručovanie písomností, podávanie iných návrhov v súvislosti s predmetom tejto zmluvy, uzatváranie dohôd a zmieru v súvislosti s predmetom tejto zmluvy, zastupovanie pri rokovaniach so zmluvnými partnermi klienta, vyhotovovanie listín o právnych úkonoch / zmlúv / dohôd, poskytovanie a vyhotovovanie právnych rozborov / stanovísk a poskytovanie právneho poradenstva klientovi v jeho akejkoľvek podobe.

**Čl. II.**

**Práva a povinnosti strán zmluvy**

* 1. K poskytovaniu právnych služieb uvedených v bode 1.2 poskytne klient advokátovi všetky potrebné informácie a podklady riadne a včas alebo inú súčinnosť, ak o ňu advokáta požiada.
	2. Advokát je pri poskytovaní právnych služieb povinný postupovať v súlade s ustanoveniami zákona o advokácii.
	3. Advokát sa zaväzuje poskytovať právne služby na základe písomných objednávok (aj odoslaním emailovej správy) alebo ústnych objednávok starostom obce.

2.4 Advokát je povinný a zároveň oprávnený podľa § 21 zák. č. 586/2003 Z. z. o advokácii v znení neskorších predpisov odmietnuť poskytnutie klientom požadovanej právnej služby ak :

a) v tej istej veci alebo vo veci s ňou súvisiacej poskytol právne služby inému, ktorého záujmy sú v rozpore so záujmami klienta,

b) záujmy advokáta Mgr. Petra Németha alebo osôb jemu blízkych sú v rozpore so záujmami klienta,

c) informácia, ktorú má advokát o inom klientovi alebo o bývalom klientovi, by mohla klienta neoprávnene zvýhodniť, alebo znevýhodniť,

d) vzhľadom na pracovnú zaťaženosť alebo dlhodobú neprítomnosť advokáta alebo jeho zamestnancov, advokát nemôže riadne chrániť a presadzovať práva a záujmy klienta.

e) pokiaľ by poskytnutím vyžadovanej právnej služby bola ohrozená povesť a dobré meno advokáta.

2.5 Pri poskytovaní právnych služieb sa advokát zaväzuje konať v súlade so všeobecne záväznými právnymi predpismi, v dobrej viere, s náležitou odbornou starostlivosťou, čestne, svedomite, hospodárne a v súlade so záujmami klienta, o ktorých advokát vie.

2.6 Advokát je oprávnený pri poskytovaní právnych služieb úlohami poveriť svojich zamestnancov.

2.7 Advokát sa zaväzuje, že vyvinie všetko rozumne očakávané úsilie na to, aby pri plnení povinností podľa tejto Zmluvy nedošlo ku konfliktu záujmov medzi advokátom a klientom.

2.8 V súvislosti s poskytovaním právnych služieb sa klient zaväzuje poskytnúť advokátovi potrebné úplné informácie, listiny, podklady, plné moci ako aj inú súčinnosť, ktorá je potrebná alebo žiaduca pre riadne plnenie záväzkov advokáta z tejto Zmluvy. Klient sa zaväzuje poskytnúť advokátovi za účelom plnenia predmetu tejto Zmluvy, úplné, pravdivé včasné a neskreslené informácie vrátane advokátom požadovaných písomností / dokladov a vysvetlení potrebných pre plnenie účelu tejto Zmluvy. Advokát predpokladá, že klient mu bez zbytočného odkladu a v dobrej viere poskytne všetky tieto informácie, listiny alebo iné podklady a že poskytnuté informácie, listiny a iné podklady budú správne a úplné. Advokát nie je povinný overovať pravdivosť, úplnosť a aktuálnosť informácií, listín alebo iných podkladov, ktoré mu poskytne klient.

2.9 Právne služby budú poskytované v úzkej súčinnosti medzi zmluvnými stranami. Zmluvné strany sa zaväzujú navzájom sa informovať o akejkoľvek záležitosti alebo skutočnosti, ktorá je, alebo o ktorej by zmluvné strany mali vedieť, že je relevantná vo vzťahu k poskytovanej právnej službe.

2.10 O všetkých skutočnostiach, o ktorých sa advokát pri poskytovaní právnych služieb dozvie sa zaväzuje zachovávať advokátske tajomstvo. Skutočnosti, spadajúce pod advokátske tajomstvo, môže zverejniť výlučne v prípade, že klient advokáta pozbaví mlčanlivosti a advokát následne usúdi, že porušenie mlčanlivosti nemôže byť použité v klientov neprospech. Advokát je oprávnený zverejňovať skutočnosti osobám, ktoré klient predstavil ako svojich zamestnancov, zástupcov alebo poradcov (ďalej aj ako „osoby spriaznené“), pokiaľ klient výslovne neuvedie, že tej ktorej osobe advokát predmetné skutočnosti zverejňovať nemôže. Mlčanlivosť sa tiež nevzťahuje na informácie, ktoré advokát poznal ešte pred tým, ako mu ich klient oznámil, prípadne, ktoré boli advokátovi oznámené inými osobami mimo osôb pre klienta blízkych a osôb spriaznených a tiež informácie, ktoré sú verejné. Mlčanlivosť sa tiež nevzťahuje na prípady, kedy je advokát podľa právnych predpisov povinný prekaziť trestný čin.

* 1. Klient je povinný zaplatiť advokátovi dohodnutú zmluvnú odmenu za poskytnuté právne služby na základe faktúry, ktorú klientovi advokát predloží podľa čl. III a to v lehote do14 dní odo dňa vystavenia faktúry a spôsobom uvedeným vo faktúre.

**Čl. III.**

**Zmluvná odmena**

* 1. Odmena advokáta sa určí podľa vyhlášky MS SR č. 655/2004 Z.z. o odmenách a náhradách advokátov za poskytovanie právnych služieb (ďalej len ,,vyhláška´´). Zmluvné strany sa v zmysle § 5 vyhl. MS SR č. 655/2004 Z.z. dohodli, že advokát má nárok na paušálnu odmenu vo výške 375,-eur bez DPH (slovom: tristosedemdesiatpäť eur bez dane z pridanej hodnoty) mesačne. Dohodnutá paušálna odmena advokáta za poskytovanie právnych služieb klientovi zahŕňa 15 hodín poskytovania právnych služieb mesačne advokátom. V prípade, že advokát na žiadosť klienta, klientovi poskytne v období mesiaca právne služby nad rámec 15 hodín, je advokát oprávnený po vzájomnej dohode s klientom, paušálnu odmenu za predmetný mesiac vo faktúre navýšiť v zmysle § 9, 10 a 13a vyhlášky.

3.2 Advokát má v zmysle § 16 ods. 3, § 17 vyhlášky popri dohodnutej zmluvnej odmene nárok na náhradu hotových výdavkov účelne a preukázateľne vynaložených na poskytovanie právnych služieb, najmä na náhradu súdnych, správnych poplatkov a iných poplatkov, výdavkov na znalecké posudky, preklady, opisy a pod. a cestovné náhrady v zmysle zákona o cestovných náhradách. Vyúčtovanie týchto výdavkov predloží advokát klientovi priebežne spolu s faktúrou za každý mesiac.

* 1. V prípade zastupovania klienta vo zvlášť časovo alebo odborne právne zložitých prípadoch, vyžadujúc si plnenie právnych služieb nad rámec, z akého zmluvné strany vychádzali pri uzavretí tejto Zmluvy, si zmluvné strany pre konkrétny prípad dohodnú odmenu odlišne od čl. III bod 3.1 tejto Zmluvy. Odmenu za takto poskytnutú službu, advokát vyúčtuje klientovi na základe faktúry, ktorú klient uhradí v lehote do14 dní odo dňa vystavenia faktúry a spôsobom uvedeným vo faktúre.
	2. Advokát nie je platcom DPH. V prípade, že sa advokát stane platcom DPH v priebehu trvania tejto Zmluvy, sa zmluvne dohodnutá odmena navýši o príslušnú sadzbu DPH.

3.5 O možnosti prípadného navýšenia odmeny advokáta, zohľadňujúc potreby klienta a zmeny právnych predpisov týkajúcich sa odmeňovania advokátov za poskytovanie právnych služieb, budú zmluvné strany v dobrej viere rokovať každoročne ku dňu výročia podpisu tejto Zmluvy.

**Čl. IV.**

 **Doba trvania Zmluvy, Ukončenie Zmluvy**

4.1  Táto zmluva sa uzatvára na dobu neurčitú a to počnúc dňom 01.01.2019.

4.2  Advokát je oprávnený odstúpiť od tejto Zmluvy ak:

 a) sa narušila nevyhnutná dôvera medzi ním a Klientom,

 b) pokyn klienta je v rozpore s právnym poriadkom alebo predpismi Slovenskej advokátskej komory, a klient napriek upozorneniu zo strany Kancelárie trvá na jeho uskutočnení,

 c) klient je v omeškaní s plnením svojho peňažného záväzku voči advokátovi v zmysle tejto Zmluvy viac ako 30 dní.

4.3 Klient je oprávnený odstúpiť od tejto Zmluvy ak:

 a) sa narušila nevyhnutná dôvera medzi ním a advokátom,

 b) advokát neplní povinnosti podľa tejto Zmluvy riadne a včas.

4.4  Odstúpením od tejto Zmluvy podľa bodu 4.2 alebo 4.3 sa Zmluva zrušuje okamihom, keď prejav vôle odstúpiť dôjde druhej zmluvnej strane.

4.5 Klient aj Kancelária sú oprávnení túto Zmluvu vypovedať. Výpovedná lehota je trojmesačná a táto začína plynúť prvým dňom mesiaca nasledujúceho po doručení výpovede druhej zmluvnej strane.

4.6  Odstúpenie alebo výpoveď sa považuje za doručené, pokiaľ ho zmluvná strana druhej zmluvnej strane zašle na poslednú známu adresu druhej zmluvnej strany, prípadne na adresu sídla alebo miesta podnikania uvedenej v registri, v ktorom je tá ktorá druhá zmluvná strana registrovaná. Odstúpenie alebo výpoveď je doručené aj v prípade, že zásielka bude vrátená naspäť zasielateľovi, a to dňom uplynutia úložnej lehoty.

4.7  Pokiaľ klient vypovie túto Zmluvu alebo od nej odstúpi alebo advokát vypovie túto Zmluvu alebo od nej odstúpi, považuje sa tento úkon aj za odvolanie všetkých plných moci zo strany klienta alebo za vypovedanie všetkých plných moci zo strany advokáta, pričom účinky odvolania a vypovedania plných moci nastávajú v deň zániku tejto Zmluvy.

**Čl. V.**

**Záverečné ustanovenia**

* 1. Na právne vzťahy priamo neupravené touto zmluvou sa vzťahujú ustanovenia zákona č. 586/2003 Z.z. o advokácii a ostatných súvisiacich predpisov.
	2. Táto zmluva je vypracovaná v 2 vyhotoveniach, z toho po jednom pre každú zmluvnú stranu.
	3. Akékoľvek zmeny a doplnky alebo ukončenie tejto zmluvy musia mať písomnú formu.
	4. Zmluva nadobúda platnosť a účinnosť dňom jej podpísania oboma zmluvnými stranami.

5.5 Zmluvné strany vyhlasujú, že zmluvu uzavreli slobodne a vážne, súhlasia s jej obsahom a porozumeli mu, čo potvrdzujú svojím podpisom.

* 1. Pri spracúvaní osobných údajov sa advokátska kancelária advokáta primárne riadi všeobecným nariadením EÚ o ochrane osobných údajov (“GDPR”), ktoré upravuje aj Vaše práva ako dotknutej osoby (čl. 12 – 22 GDPR) tými ustanoveniami Zákona o ochrane osobných údajov, ktoré sa na výkon advokácie vzťahujú (najmä § 78), Zákonom o advokácií (§ 18) ako aj ďalšími predpismi, Kódex správania prijatý Slovenskou advokátskou komorou (“SAK”). Účel a právny základ spracovávania osobných údajov je uverejnený na webovom sídle kancelárie [www.aknemeth.sk](http://www.aknemeth.sk). Klient svojím podpisom potvrdzuje súhlas so spracovaním osobných údajov a vyššie uvedené skutočnosti berie na vedomie.

Dátum : 02.01.2019

....................................... .........................................

advokát klient

 *Mgr. Peter Németh Obec Zlaté Klasy*

 *v.z.: Marek Rigó – starosta obce*